五月二十五日三陂橋晚眺
作者：呂南公
朝代：宋

paragraphs: 漲水久已退，擎泥草扶疏。
平疇極我目，一來施犁鋤。
九夏行過六，尚憂復污潴。
哀咨此鄉民，耕力豈躊躇。
地勢苦卑薄，况無古川渠。
愁潦懼熯乾，不可保終初。
昨者多暑雨，洪波日凌虛。
新來滿旬晴，滲涸類灌蒩。
垂秋且當蒔，到否知何如。
搖搖衆農心，凜若畏簡書。
遠瞻來南山，其壤似郊墟。
依微綠秀間，浮白略散舒。
間喜早稻吐，因高得紆餘。
幸無風早催，聊濟升斗儲。
天下有大福，唯民樂田廬。
樂哉俟豐登，快我羈旅居。